PDI เตรียมฮุบ “บ.สมอทอง ไบโอแมส” สร้างโรงไฟฟ้าพลังงานชีวมวล
PDI เตรียมเข้าซื้อหุ้น “บ.สมอทอง ไบโอแมส” ผู้ผลิตไฟฟ้าพลังงานชีวมวล มูลค่า 50.75 ลบ.
6 พ.ค. 2558

บริษัท ผาแดงอินดัสทรี จำกัด (มหาชน) หรือ PDI ระบุว่า ตามที่ประชุมคณะกรรมการบริษัทเมื่อวันที่ 26 มี.ค. เห็นชอบให้บริษัท พีพีดีไอ เอ็นเนอร์ยี จำกัด ซึ่งเป็นบริษัทย่อย ลงทุนในการก่อสร้างโรงไฟฟ้าจากพลังงานชีวมวลเป็นมูลค่า 294,000,000 บาท โดยในขั้นแรกบริษัทจะเข้าซื้อหุ้นสามัญของ บริษัท สมอทอง ไบโอแมส จำกัด จำนวน 20,000,000 หุ้น พาร์หุ้นละ 10 บาท ในปริมาณ 100,000 หุ้น และ 2.50 บาทในปริมาณ 19,900,000 หุ้น คิดเป็น 100% ของทุนจดทะเบียนชำระแล้ว และเป็นมูลค่าทั้งหมด 50,750,000 บาท และในลำดับต่อไปทางบริษัทจะดำเนินการเพิ่มทุนให้ครบจำนวนเงินลงทุนทั้งหมด
โดยสมอทอง เป็นผู้ผลิตไฟฟ้าจากพลังงานชีวมวล โดยใช้วัตถุดิบทะลายปาล์มเปล่า ตั้งอยู่ในจ.สุราษฎร์ธานี ซึ่งการลงทุนครั้งนี้ เป็นไปตามแผนกลยุทธ์และยุทธ์ศาสตร์ของบริษัท ในการกระจายธุรกิจจากธุรกิจสังกะสีไปมุ่งเน้นยังธุรกิจพลังงานทดแทน เนื่องจากเป็นภาคธุรกิจที่สร้างรายได้สม่ำเสมอและยกระดับธุรกิจของบริษัทให้มีเสถียรภาพและการเติบโตอย่างยั่งยืน